text:
Za te introduzion al volum ” Il pastore ad Aquileia”, editât di Glesie Furlane, l’autôr Gabriele Pelizzari al riclame la peraule clâf pe leture di cheste opare tant monumentâl che impuartantone: la comunicazion.
Al è di fat partint di chi che o cjatìn il spont di riflession par lei e capî lis figuris sacris de basiliche di Aquilee, dome viodintlis tun sisteme plui larc e prestabilît che la opare di Pelizzari nus met ben in evidence. Come che al à spiegât l’autôr, dilunc de presentazion dal volum li de Universitât dal Friûl ai 17 di Jugn, o vin di pensâ a ce che chescj simbui a significavin tune epoche, chê tor dal III secul dopo di Crist, dulà che plui dal 90% de popolazion e jere analfabete: lis figuris, lis imagjins a jerin fondamentâls pe comunicazion e pe difusion de peraule dal Vanzeli dilunc di une epoche segnade di cetancj moviments politics e culturâi. Se si rive a capî chest si pues duncje dâ une interpretazion plui juste ai messaçs dai mosaics aquileiês, documents straordenaris di une pagjine cetant impuartante dal cristianesim antîc, testemoneance de fede de plui antighe comunitât cristiane pene jentrade tune fase di cambiaments storics. Il studi dal Pelizzari di fat al partìs de volontât di inserî la storie dal cristianesim aquileiês tal just contest des origjins, de voie di capî cemût che il messaç cristian al veve cjapât cuarp ta cheste part cussì decentrade dal Imperi.
CUI JERIAL IL PASTÔR DI ERMA?_Secont i studis dal Pelizzari Erma al jere un aquileiês, fradi di Pio deventât vescul di Rome, che al scrivè cheste opare considerade un dai tescj plui antîcs dal cristianesim che al à vude une circolazion une vore grande te antichitât come strument catechetic. Se cheste opare e ve duncje un rivoc di cheste fate, si scuen ancje confermâ il rûl une vore impuartant de citât furlane tai prins secui dal cristianesim, che e jere tignude in grande considerazion tal mont imperiâl. Ve chi alore che e ven subit in lûs la figure di Aquilee come lûc strategjic pe comunicazion tra il mont italic e chel di là dai confins naturâi, puest fondamentâl pe partence dal dialic cui popui che a saressin deventâts cristians ricognossint propit Aquilee come
Glesie mari.
I RELATÔRS_ Dilunc de presentazion dal volum di Pelizzari a son intervignûts ancje il professôr Remo Cacitti de Universitât di Milan – che o vin za vût l’onôr di intervistâ dôs voltis pe nestre riviste – che tal so intervent al à preseât il lavôr imponent dal so zovin student e colaboradôr, il professôr Nicola Gasbarro dal Dipartiment di Siencis filosofichis e storic sociâls de Universitât dal Friûl, Maria Silvia Lusuardi Siena dal Istitût di archeologjie de Universitât Catoliche dal Sacro Cuore di Milan e la preside de Facoltât di Lenghis e leteraturis forestis de Universitât dal Friûl Antonella Riem. Di cheste o volìn ricuardâ l’intervent, che si è concentrât propit sul significât de comunicazion, pont fondamentâl de opare dal Pelizzari.
AQUILEE E IL FRIÛL, LÛC DI COMUNICAZION TRA POPUI_Insegnante di lenghis forestis la professore Antonella Riem e à volût ricuardâ la sô atenzion pe tutele di dutis lis lenghis e culturis dal mont che e definìs come «ricjecis de nestre societât simpri plui pandude viers la globalizazion»; al è propit in chest moment di fat che al è plui impuartant «prudelâ dut ce che al è locâl, lis lenghis, lis culturis e lis tradizions, come chê nestre furlane, simpri stade presinte e partecipe al dialic cui monts che nus stan dongje o a chei che nus traviersin».
«Il furlan – e continue la professore Riem – al è, come la plui part des lenghis esistentis, une lenghe minoritarie o – come che jê e definìs in maniere plui delicade – lenghis plui piçulis par numar di fevelants, e dutis chestis a àn di dialogâ tra di lôr e cun chês altris lenghis clamadis “dominantis”; dome midiant la cognossince reciproche e je la vere comunicazion, la uniche strade di fâ par un dialic di pâs».
Venusia Dominici
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
Il patrimoni linguistic de nestre regjon al sarà di gnûf protagonist di un apontament internazionâl dulà si cjataran denant diviersis realtâts europeanis. Teme dal incuintri al sarà chest colp l’insegnament des lenghis e si davuelzarà ai prins di Setembar.
O vin contatade la prof.e Silvana Schiavi Fachin, presidente dal Centri internazionâl sul plurilinguisim de Universitât dal Friûl e esperte di didatiche des lenghis.
Ce isal l’Eunom?
«Il progjet trienâl ( 2009 – 2012 ) EUNoM (Rêt europeane di universitâts sul multilinguisim) al à come obietîf di meti in lûs lis relazions complessis tra il fenomen sociâl de diviersitât linguistiche, la economie de cognossince e de comunicazion e une educazion plurilengâl che a rispuindi in maniere efetive a lis dibisugnis di competence in plui lenghis dai citadins di ogni etât tal mont globalizât.
Cui sono i ents che a lavorin su cheste iniziative?
«Il progjet al met adun un piçul grup di universitâts e centris di ricercje – la Universitat Oberta de Catalunya; la Queen’s University di Belfast; la Fryske Akademy in Frisie; la Primorska University / Università del Litorale, Koper/Cjaudistrie; la Erasmushogenschool , Brussels; il Centre for European Research, Bangor, Wales e il Centri Internazionâl sul Plurilinguisim de Universitât dal Friûl e un grup plui larc di colaboradôrs che al cjape dentri altris 31 istituzions di 15 stâts de Europe plui la Turchie: ES-IT-BE-DE-SI-UK-NE-HU-BG-IE-RO-SK-EE-SV-FI-TK».
Cualis azions sono programadis?
«Si propon di organizâ dôs cunvignis par an sui argoments plui cjalts e sui ponts plui critics come la ricercje e la formazion universitarie; la gjestion des societâts e des istituzions multilengâls e multietnics; il multilinguisim te societât de cognossince e il marcjât dal lavôr; TIC (tecnologje informatiche ), e-learning e lenghis e l’ultin che si fasarà a Brussels, li de Comission Europeane, su lis gnovis prospetivis de politiche linguistiche».
Cuâl isal il calendari des cunvignis?
«La prime cunvigne e je in program a Udin te Sale des Cunvignis di Palaç Antonini, martars ai 7 di Setembar (dute la zornade, a partî des 9.30) e Miercus 8, des 9.30 ae 1.30 di dopomisdì. Esperts di innomine a fevelaran sui problemis de preparazion dai insegnants di lenghis nativis (minoritariis), secondis e forestis».
Par plui informazions, il program si pues cjatâlu sul sît di EUNoM : http://eunom.uoc.edu, telefonant al Centri Interdipartimentâl pal Plurilinguisim: 0432 556460 o scrivint a barbara.villalta@amm.uniud.it. Si metaran a disposizion lis traduzions dai strucs e, pes relazions in lenghe foreste, e sarà a disposizion la traduzion simultanie.
Redazion
ATUALITÂT – Viers un gnûf model di formazion............
Il patrimoni linguistic de nestre regjon al sarà di gnûf protagonist di un apontament internazionâl dulà si cjataran denant diviersis realtâts europeanis. Teme dal incuintri al sarà chest colp l’insegnament des lenghis e si davuelzarà ai prins di Setembar.

robotstxt: allowed

filter: keep


text:
“Sunsûr” al è il titul de cjançon vincidore de Cuarte edizion dal Festival de Cjançon Furlane, cjantade e scrite dal zovin codroipin Jody Bortoluzzi cul jutori di Nicole Lizzi ed Elsa Martin. Un toc cjalt, poetic e ispirât, une poesie in musiche che e à cjatât il favôr dal public e de jurie, cu la presidence dal critic e personaç televisîf Dario Salvatori. La finâl dal concors si è davuelzude ai 6 di Otubar intun Teatri Giovanni da Udine plen, folcjât.
Secont puest a “Il cîl di Alessandrie”, cjantât di Milena Galasso su test di Sandro Gallina e rangjaments di Gabriele Saro. Tierce posizion a “Grispis” di Aldo Giavitto, cjantade di Megan Stefanutti e rangjade di Alessio Domini. Infin, premi de jurie a “Il cûr”, interpretade di Michela Franceschina e scrite insiemi a Nicola Pravisano.
Sedis a son stâts i finaliscj, cetant buine la cualitât des propuestis e la competence dai cjantants. Sul palc, la Orchestre Mitteleuropa direzude di Valter Sivilotti, in alternance di zovins diretôrs, plui une band des sonoritâts eletronichis.
Tra lis peculiaritâts plui interessantis dal concors, al è il fat che in plui de gare vere e proprie, in preparazion di cheste, a son stâts inmaneâts – come ogni an – laboratoris, dulà che i cjantants a fasin pratiche no dome sul mût miôr di cjantâ, studiant la dizion juste e la tecniche vocâl, ma ancje su cemût stâ sul palc, duncje presince seniche e recitazion, indreçâts di Franca Drioli e Walter Mramor. Stesse robe pai rangjadôrs, seguîts di Sivilotti che ancje in chest al è un espert.
Un concors che al è duncje ancje scuele, une academie che e insegne a svilupâ al massim lis potenzialitâts dal furlan inte art musicâl, par une vision atuâl di une lenghe che si dimostre cetant adate, in virtût dal so vocabolari siôr e de largje varietât ritmiche des peraulis – come che al à dit Salvatori a coment de serade finâl -, a vistî lis tindincis de musiche atuâl cun sunôrs plens di significât.
Une lenghe cetant vivarose, zovins artiscj che le doprin dant il massim de lôr creativitât e une scuadre di professionist di nomee internazionâl. Chest al è il Festival de Cjançon Furlane. La prossime edizion e je tal 2019. Di no pierdi! ❚
✒ Alessio Screm


text:
Si siere cun chest numar la schirie di intervistis che il nestri gjornâl al à puartât indevant di cualchi mês in ca par capî miôr ce che al podarès capitâ tal mont de sanitât dal Friûl-Vignesie Julie, soredut dopo de jessude dal Libri vert regjonâl. Dopo vê dade la peraule a esperts che dì par dì a stan daûr a ce che al capite tal mont de sanitât di chenti, al è rivât il moment di sintî in prime persone Vladimir Kosic, che di pôc plui di un an in ca al è assessôr ae Salût e ae Protezion sociâl de Zonte regjonâl, volût cun fuarce te sô scuadre dal governadôr Renzo Tondo.
Assessôr Kosic: cemût isal nassût il progjet dal Libri vert che al à par titul «La vite sane te societât responsabile»?
Stant che o vin di prontâ in curt il Plan sociosanitari 2010-2012, la nestre zonte e à volût pensâ daurman a cemût che e sarà la sanitât te nestre regjon no dome tai prossims trê agns ma ben intun periodi di timp une vore plui lunc. Par chest, za tal Setembar 2008, o vin individuât i principis sanitaris che nus parin plui impuartants. Po dopo, viodût che lis cuistions no mancjavin, o vin pensât di meti jù un Libri vert, imprest che o vin calcolât une vore util par tirâ dongje i operadôrs dal setôr de sanitât, ma no dome.
Su lis 35 pagjinis dal document si cjatin dal sigûr intenzions validis: si riscjial di no vê nuie in man dopo tant semenât?
Sigûr di no. Tiradis dongje dutis lis ideis e lis opinions, o sin aromai ae fin de opare e di chi a pôc o presentarìn il Plan sociosanitari. Cence i sugjeriments e lis propuestis che a son rivadis tai mês passâts al sarès jessût un document funzionâl, mintri che la consultazion vierte a ducj che o vin decidût di fâ i à dât une anime a chest Libri vert. Par la cuâl o podarìn rispuindi a dôs esigjencis: chê de salût e de assistence pai nestris citadins e chê de motivazion dal nestri personâl sanitari, in chescj ultins agns une vore malapaiât par vie de masse burocrazie.
Il Libri vert al è insiorât di cetancj dâts e cifris: cuâl isal il stât di salût de sanitât in regjon?
Ancje di resint il Censis al à tornât a ribati ce che za o savevin di un pieç, ven a stâi che il servizi sanitari regjonâl al è un dai miôr in Italie. Chest al conferme ce che al veve dit ancje un an indaûr il Libri vert dal ministri Sacconi. Il document che o vin prontât, e che al à vût un bon acet di bande dal mont sanitari locâl, nus à pandût che la situazion e je simpri une vore buine ma che si pues fâ ancjemò miôr, puartant indevant chês politichis sanitariis validis che a àn simpri caraterizât la gjestion de salût in regjon, di là dai mudaments di maiorance dal guvier locâl.
La rêt ospedaliere regjonâl, cun 18 presidis publics e 5 privâts par 5300 liets in dut, in dì di vuê ise in discussion?
No si trate di meti in discussion i piçui presidis ma ben di frontâ la cuistion in maniere divierse. Intune regjon piçule come la nestre no crôt che si podin mantignî 23 presidis bogns di frontâ cualsisei probleme in cualsisei moment: bisugne vê il coragjo di tacâ une riforme che e ledi te direzion di razionalizâ ce che al è, dome par rinfuartî il bon che za o vin. Chest al puartarà par fuarce a organizâ in maniere divierse la rêt dai ospedâi, concentrant lis curis di malatiis di une cierte gravitât in centris di alte specializazion. Plui che i piçui presidis, a riscjâ di disparî a son soredut i lôr singui reparts che a seguissin pôcs câs vie pal an: nassûts e mantignûts soredut par cuistions di cjampanili, no son plui di difindi. Tal stes timp o vin di rinfuartî i servizis sul teritori, ancje midiant i miedis di famee, che a podaressin jessi i vêrs «regjiscj» de nestre salût.
Magari cussì no, tal Libri vert nol è nissun riferiment al ûs te sanitât regjonâl des lenghis minoritariis feveladis chi di noaltris: no crodial che doprâ il furlan, il sloven o il todesc al podarès svicinâ di plui i malâts al personâl sanitari?
E je vere che tal Libri vert no si ‘nt fevele, dut câs o vin in pîts une riflession su chest aspiet. Par gno cont, si à di valorizâ lis lenghis minoritariis ma ancje chês plui difondudis: chest par vie che chi di nô al è plui facil par un furlan cjatâ un miedi o un infermîr che a sepin doprâ la marilenghe mintri che mi pâr un tic plui complicât par un austriac cjatâ personâl sanitari bon di fevelâ ben par todesc.
ALESSIO POTOCCO
ATUALITÂT – INCHIESTE Libri vert pe Sanitât – 5 (fin)............
Si siere cun chest numar la schirie di intervistis che il nestri gjornâl al à puartât indevant di cualchi mês in ca par capî miôr ce che al podarès capitâ tal mont de sanitât dal Friûl-Vignesie Julie, soredut dopo de jessude dal Libri vert regjonâl. Dopo vê dade la peraule a esperts che dì par dì a stan daûr a ce che al capite tal mont de sanitât di chenti, al è rivât il moment di sintî in prime persone Vladimir Kosic, che di pôc plui di un an in ca al è assessôr ae Salût e ae Protezion sociâl de Zonte regjonâl, volût cun fuarce te sô scuadre dal governadôr Renzo Tondo.


text:
Stefan Mitrov Ljubiša (1824-1878) al è nassût a Budva, cumò capitâl de Cˇrna Gora (Montenegro par talian), cuant che la sô tiere e jere sot dal Imperi de Austrie in chê rêt gjeopolitiche delicade là che la reson des nazions e je stade scjafoiade a bon pro di chê dai stâts, tal doman dal Congrès di Viene (1814-1815). Al à duncje simpri sintude, fuarte, la necessitât di cjantâ la libertât e la indipendence dal so popul, menaçade di stâts plui grancj e plui fuarts in dut il cori de storie: i Romans che a someterin i Ilirichis, e po dopo i Venezians, i Turcs, la Corone di Viene. La lenghe dal mâr, fevelade massime in chel dialet Venezian de cueste orientâl dal Adriatic, e deventà dal moment un imprest par podê lavorâ e par mantignî la famee, stant che il pari, un marinâr, al murì cuant che Stefan al veve dome cutuardis agns. Dut chest al stiçà dentri di lui une grande cjarie identitarie, la fuarce di un riviel che lu puartave a difindi la lenghe e la storie dai siei antenâts, chel clan dai Paštrovic´, int dure e fuarte, che e fo di grande ispirazion pai siei lavôrs leteraris. Inmagât de tradizion folcloriche dai cernagorans, dai cjants, des liendis, al rivà a capî che cence une rinassite de lenghe, la culture e je destinade a pierdisi, e cussì al à tacade une campagne fuarte di oposizion scombatude massime cuintri de lenghe taliane, considerade tant che une espression di dominance culturâl sui slâfs meridionâi. Nol acetave che par lavorâ si ves di cognossi il talian e si refudave di pensâ che la lenghe di Dante e fos rapresentative di une forme di civiltât plui alte che no chê slave, dispreçade tant che une espression barbariche cence nissun interès. E cussì al tache a scrivi par serp, recuperant la grande tradizion orâl di chel popul e cjapant inspirazion par costruî contis che al cirive sù pes monts la sô cifre espressive origjinâl. Cheste e fo la sô bataie ancje tant che politic e deputât a Viene, là che al difindarà simpri i dirits des lenghis minorizadis di ducj i popui sot di chê corone. Tal 1845 al tache a publicâ sul boletin culturâl plui impuartant di dute la cueste orientâl adriatiche, il Serbsko-dalmatinski magazen, materiâi peâts ae storie dal so antîc clan familiâr, i Paštrovic´. Ma si pues dî che la sô vene leterarie e scomence a produsi oparis plui impuartantis tacant dal 1868. Par dîs agns (al murarà ai 11 di Novembar dal 1878) no si stracarà mai di esplorâ i paisuts plui piçui di chê tiere crude e bielonone, domandant ai vecjos che i contassin la lôr culture, la lôr vision dal mont. Di chestis esplorazions a nassaran articui plens di maravee par chê culture ancestrâl che e crodeve inte magjie, inte fuarce dai combatiments pal sanc, pe libertât, pal amôr, che dispès a deventavin baladis e cjants che no si son pierdûts parcè che Stefan Mitrov Ljubiša al à crodût te lôr fuarce identitarie. La storie di Kanjoš Macedonovic´ e je salacor la sô opare mestre. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Istât di riflession in tancj paîs de Cjargne
e dal Cjanâl dal Fier cu la rassegne “vicino/lontano mont”
La peraule “Mont” par furlan e à doi significâts: al feminin je une realtât altimetriche (par talian, “montagna”) ma al masculin e segne la maniere par clamâ dut il planet là che o vivìn. Zuiant su la ambiguitât di chest tiermin, la associazion culturâl vicino/lontano e propon par dut Avost e Setembar, in tancj paîs de Cjargne e dal Cjanâl dal Fier, desenis di incuintris su culture, ambient e avignî intune rassegne clamade “vicino/lontano mont”. Chest gnûf spazi di riflession al va a concentrâsi sui temis de contemporaneitât declinâts sedi in clâf locâl (cjalant bande la mont furlane) che globâl (fevelant dal mont e dai siei cambiaments, climatics, culturâi, economics). Il progjet al met adun int che di tancj agns e lavore pal disvilup locâl e pe valorizazion dal teritori, ancje midiant de culture. Ma e je ancje la voie di dâ spazi ai zovins in plusôrs incuintris, cun concierts (tal program, che al viôt la presince di nons tant che chel di Daniele Silvestri, al è puest par artiscj di chenti come Dj Tubet e Doro Gjat) e moments di discussion e dibatit. Nol è un câs che il calendari si sierarà cun Umberto Galimberti che al discorarà cuntune zovine cjargnele, parcè che l’avignî di cheste tiere al cjaminarà su lis gjambis des gnovis gjenerazions. Ma tal mieç – a partî de scree cui gjenitôrs di Giulio Regeni – si fevelarà di dirits, di pandemie, di bens comuns, e di ce che al pues jessi util par imagjinâ un doman sostignibil. La mont e je il laboratori ideâl par concepî e par sperimentâ chestis soluzions cence la savoltâ i ecuilibris che la nature e fâs simpri plui fature a mantignî.
◆ Grancj ospits di nivel talian come Fabrizio Gatti, Massimo Zamboni e Paolo Rumiz, si alternaran intal calendari a figuris cognossudis dal panorame furlan: par nomenâ dome cualchidun, Carlo Tolazzi, Maurizio Mattiuzza, Lino Straulino, Ulderica Da Pozzo, Angelo Floramo. Ancje “La Patrie dal Friûl” e colabore a cheste iniziative: sabide ai 28 di Avost il diretôr Walter Tomada al condusarà une biele zornade organizade in Malghe Glaçât la che si rivarà a buinore a pît par rifleti su “Il lavôr in malghe îr e in dì di vuê”: de apiculture di une volte al fevelarà Sandro Menegon, chê di vuê le descrivaran Ennio Pittino e Mauro Pascolini. Dopo gustât si discorarà di “Feminis e oms di mont” cun Daniela Tarman, presidente de Cooperative Agricultôrs Valcjanâl – Latarie di Ugovize, Paola Zanzi, arlevadore a Grauçarie, Simone Toffolo De Piante, casâr sui Plans dal Montâs daspò vê zirât a fâ chest mistîr ator pal mont, e Kaspar Nickles, contadin di mont in Dordole. Vie par dute la zornade, la malghe si animarà cu la musiche (a bas volum) di Dj Tubet. ❚
Redazion
La mont che e cjale al Mont, dal locâl al globâlRedazion
Istât di riflession in tancj paîs de Cjargne


text:
A scuele o vevi studiât le sucession di Fibonacci e no viodevi le ore di cjacarâ cun barbe Toni par cognossi le sô opinion sui cunins.
Barbe Toni al jere un vieli gno vicin di cjase che al tirave indenant cu la minime e che al tarondave cu la verdure dal ort e i nemai dal curtîl: une dozene di gjalinis, cuatri razis e dôs cuninis che al tignive come un dêt madûr. Ogni tant, a turni, lis puartave, intune borse di scus di panole li di Gjildo, che al veve il mascjo che lui nol podeve permetisi di mantignî, e dopo si gjoldeve i cuninuts. Fibonacci (che in realtât si clamave Leonardo Pisano) al jere un matematic che, tal 1223, al veve vint un concors, inmaneât dal imperadôr Federico di Svevia, par ve savût risolvi un probleme sui cunins: “Se in Zenâr si met une cubie di cuninuts, a pene nassûts, intun puest, circondât di une muraie, tropis cubis di cunins si varan a le fin dal an se ogni cubie, dopo doi mês di vite, e tache a produsi une gnove cubie al mês?” In Zenâr, al veve pensât Fibonacci, e je une cubie sole e cussì ancje in Fevrâr. In Març a saran dôs (le prime e che nassude gnove). In Avrîl a saran tre, in Mai cinc, in Jugn vot. Metint i numars in file… 1 1 2 3 5 8 , Fibonacci si jere inecuart che no coventave lambicasi tant par savê il numar di cubis dal mês dopo: bastave fa le some dai numars dai doi mês precedents. Cussì al saltave fûr che tal mês di Lui a saressin stadis tredis (5+8), in Avost vincjeune (8+13) e cussì indenant fin a Dicembar che saressin stadis centecuarantecuatri (55+89): 1 1 2 3 5 8 13 21 34 55 89 144.
O pensavi che barbe Toni al fos stât a cjalami in muse nome par educazion e, invezit, a la fin mi à dit: “E cussì, a scuele ti àn insegnât che se tu compris une cubie di cuninuts, al prin dal an, tu varâs 144 mascjos e 144 feminis tal mês di Dicembar? E, cence spietâ la mê rispueste, si è voltât di schene e al è lât vie bruntulant come il maltimp. No soi sigûr, ma o crôt che al stes porconant.
di Franco Vigo
#801


text:
La prime ministre scozese Nicole Sturgeon
e à proponût di fâ un altri referendum
pe indipendence de Scozie
Vie pal ultin mês in Europe a son sucedudis un grum di robis interessantis, in tiermins sedi positîfs che negatîfs. Un fat che al à lassât avonde scaturîts tancj di lôr al è chel de decision de Comission eletorâl supreme de Turchie che e à dât acet al ricors fat indenant de bande dal Partît pe justizie e pal disvilup (AKP, Adalet ve Kalkınma Partisi, conservadôr e confessionâl), vuidât dal president turc Recep Tayyip Erdog˘an, cuintri dal risultât des elezions aministrativis di Istanbul, là che e veve vinçût la aleance tra i socialdemocratics dal CHP e i nazionaliscj laics dal IYI. Par chel, pe definizion de aministrazion de citât tal Bosfar si varà di tornâ a votâ. Dal sigûr, a àn un significât plui preseabil, almancul se si cjale la realtât cun voi furlans, lis gnovis che a rivin dal Ream Unît, là che la prime ministre scozese Nicole Sturgeon e à tornât a fâ indenant la propueste che al sedi fat un altri referendum pe indipendence de Scozie, massime se Londre e larà dilunc su la strade de jessude de Union Europeane. Cun di plui, ai 4 di Mai a Glaschu/ Glasgow e je stade fate une grande manifestazion a pro de indipendence cun diviersis desenis di miârs di lôr in place, e une manifestazion cun chê stesse impostazion – ma a pro de indipendence dal Gales e cuntun numar di partecipants sot dai dîs mil – e je stade inmaneade ai 11 di Mai a Caerdydd/Cardiff. Ce che al à colpît di plui la atenzion di tancj vie pes setemanis passadis al è stât l’esit des elezions politichis tal Ream di Spagne, là che dongje dal sucès relatîf dal PSOE, de cressite gjenerâl dal numar di chei che a son lâts a votâ, dal crac dal PP e de novitât rapresentade dal 10 par cent concuistât de bande di une fuarce a clâr neofranchiste tant che Vox, e je vignude fûr la specificitât des nazionalitâts storichis e in particolâr de Catalogne e dal Paîs Basc, cui partîts nazionalitaris autonomiscj e indipendentiscj che a àn jonzût i lôr risultâts miôr intai ultins cuarante agns. In Catalogne, i indipendentiscj di çampe di Esquerra Republicana di Catalunya (ERC) a àn otignût plui di un milion di vôts, o ben il 24,6 par cent, e cuindis deputâts e pe prime volte a son deventâts il partît di maiorance relative di chê Comunitât autonome, tirant dongje consens suntune plateforme programatiche che e met adun autoguvier e dirits sociâi e che e je caraterizade di un ecuilibri delicât tra fermece e dialic cun Madrid. Ancje i centriscj indipendentiscj di Junts per Catalunya (JperCat) a àn viodût cressi i lôr consens in tiermins assolûts (di 481.839 a a 497.638 vôts) a pet dal 2016 (cuant che si à presentât tant che PDeCat), pûr passant di vot a siet seçs, intant che chel altri grup di çampe indipendentiste Front Republicà si è atestât ator de cuote 113 mil cence otignînt nissun. Buine la prestazion dal centriçampe di ambit statâl, cui dodis scagns concuistâts dai socialiscj e il ridimensionament de afiliazion catalane di Podemos, che e à paiât la sô ambiguitât su referendum e indipendence, pierdint vôts in direzion sedi di ERC che dal PSC-PSOE, intant che lis diestris spagnolistis che a àn fat dal anticatalanisim la lôr bandiere o che no cressin – al è il câs di Ciudadanos, cun cinc seçs compagn che intal 2016 – o che no sfonderin – i neofranchiscj di Vox cuntun sôl elet – o che “si strenzin”, tant che il PP cuntun sôl deputât. Chês stessis trê fuarcis no cjapin nissune sente inte Comunitât Autonome Basche, là che la maiorance dai scagns e va ai autonomiscj centriscj dal Partît Nazionalist Basc (sîs) e ae çampe indipendentiste di EH Bildu (cuatri) e chei altris vot a vegnin spartîts tra i socialiscj e Podemos, intant che in Navare lis fuarcis nazionalitariis (EH Bildu e Geroa Bai) a vuadagnin consens, ma no rivin a gafâ nissun deputât, stant che ducj i scagns a disposizion a vegnin spartîts tra il centriçampe e la drete di implant statâl e cuatri a van ae coalizion Podemos-IU-Equo-Berdeak. Al sucêt cuasi compagn in Galizie, là che il BNG (Bloque Nacionalista Galego) al doplee il numar dai vôts (di 45 mil a 98 mil) cence elei nissun, intant che doi dai puescj tal Parlament di Madrid ju à cjapâts la coalizion progressiste formade di Podemos-EU-Mareas en Comú- Equo. Coalizions similârs a rivin a mandâ lôr rapresentants ancje tes Isulis Baleârs e te Comunitât Valenziane, là che un seç al ven cjapât ancje dai autonomiscj progressiscj di Compromis, cence dismenteâ che a son stâts elets ancje doi rapresentants de Coalición Canaria (CCa-PNC) e, pe prime volte, un deputât dal Partido Regionalista de Cantabria e che ancje a Melilla i regjonaliscj a son rivâts dongje de elezion di un di lôr ❚
Marco Stolfo
Scozês e galês in place............
La prime ministre scozese Nicole Sturgeon


text:
Showing all 3 results
-
6,00 €
voltadis par furlan di SANDRI CARROZZO Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche…
-
23,00 €
Voltade par furlan di ALESSANDRO CARROZZO e PIERLUIGI VISINTIN Un lavôr di traduzion integrâl dal grêc al furlan, lât indevant par plui di 8 agns.…
-
25,00 €
di ADRIAN CESCJE Un straordenari viaç reâl, storic e filosofic inte Grecie antighe e moderne. Al è il risultât di une esperience didatiche decenâl…


text:
Une gnove edizion de Bibie par furlan
La presentazion a Udin al prin di Fevrâr
Secui e secui a son passâts di cuant che il vescul di Aquilee Fortunazian al scriveve un comentari dai Vanzei "brevi sermone et rustico" (Hier., De viris inl., 97), vâl a dî cun chê di fâsi capî miôr dal popul. In dut chest timp lis Glesiis saltadis fûr dal grim de Mari Aquilee si son simpri confrontadis cu lis culturis e lis lenghis; pe Glesie che e je in Friûl chest al à volût dî incjarnâ la fede ancje te culture e te lenghe furlane, come che si pues capî se si pense a lis tantis traduzions di tocs de Scriture, a l’usance di predicjâ e di celebrâ il sacrament de pinitince in marilenghe, ai libris, e massime a la pratiche, di preiere e di cjant par furlan.
In cheste suaze, te seconde metât dal ultin secul, o vin podût gjoldi de version integrâl de Bibie par furlan, aprovade cul decret de Conference Episcopâl Taliane, in gracie de fadie di doi oms di Glesie e di culture - pre Checo Placerean (1920-1986) e pre Antoni Beline (1941-2007) - che in prime persone e cul jutori di altris di lôr a àn sfadiât une vore par dâi al test biblic il savôr de lenghe furlane.
Vuê, a 25 agns de publicazion de edizion in vot volums e a 20 agns di chê intun volum unic, si presente une gnove edizion de Bibie: la presentazion e sarà vinars 1n di Fevrâr a lis 17.30 inte Sale Paulin di Aquilee in vie Trep a Udin. L’editôr al è l’Istitût "Pio Paschini" pe storie de Glesie in Friûl, nassût dal 1978 cul intindiment di studiâ la storie de glesie dal Friûl scomençant dal cristianisim di Aquilee, e che tai ultins agns al à insedadis chestis ricercjis inte riflession su l’identitât culturâl de nestre tiere.
Cu la gnove edizion de Bibie si presente ancje - e cun plui fuarce ancjemò - une domande di fonde: parcè i furlans dal tierç mileni varessino di scoltâ o lei la Peraule di Diu te lôr lenghe, piçule e antighe? La rispueste no je scontade, ma si pues cjatâle dome tal sens profont dal fevelâ une lenghe. Se une lenghe e je dome un mieç par trasmeti un concet, alore si pues fâlu ancje tune lenghe foreste, se e je cognossude. Ma se une lenghe e je prin di dut esperience, vision dal mont, filosofie di vite, "lûc" spirituâl, alore la marilenghe e la culture supade di fruts a deventin necessariis tal moment che si è plui se stes, ven a stâi cuant che si è denant di Diu. Te lenghe si gjolt, si vai, si esprimin i sintiments: lis robis plui profondis, chês che a son a la fonde de vite, si puedin dî e sintî plui ad implen te marilenghe.
"Par chest lis nestris Glesiis - a scrivin te lôr presentazion i vescui di Udin Andrea Bruno Mazzocato, di Guriza Roberto Maria Redaelli e di Concuardie-Pordenon Giuseppe Pellegrini - a crodin ancjemò te publicazion de Bibie in lenghe furlane, di mût che ancje i furlans de mont e de plane, di ca e di là da l’aghe, a puedin distudâ la lôr sêt di veretât e di sperance te risultive de Peraule divine".
"Cun cheste fidance - a concludin - si augurìn che cheste gnove edizion de Bibie par furlan e cjati bon acet te leture e te meditazion personâl, te preiere comunitarie, tes riunions di dutrine e in ogni moment là che si pues sostentâsi cu la Peraule di Diu. Ch’al sedi ancje un pas indenant te storie di chest popul e te formazion de sô cussience, simpri vierte a ducj chei che, massime tai nestris timps, a rivin come ospits e amîs o ancje par cirî dignitât e libertât, e simpri peade cun afiet a chê muse particolâr che il Creadôr i à dât".


text:
JOSEF MARCHET. Cognossût ancje tant che pre Bepo Miol, dal sorenon di famee, al è un dai plui grancj personaçs dal firmament culturâl furlan.
Nassût in borc Properzie a Glemone ai 23 di Lui dal 1902, al è consacrât predi dal 1925. Al studie filologjie te Universitât Catoliche di Milan. Dal 1929 al 1932 al insegne a Udin e, tornât de vuere de Abissinie, a Tumieç. Dal 1939 fin ae muart, al è titolâr di letaris tal istitût magjistrâl “Caterina Percoto” di Udin. Cun Felix Marchi, al fonde il periodic “Patrie dal Friûl”. Su chest sfuei al scrîf lis sôs pagjinis plui ferbintis, come la “Cuintristorie dal Friûl” e lis “Letaris ai furlans”, in plui dai editoriâi. Dal 1949 al fâs di santul al moviment leterari “Risultive”. Il so non al è peât soredut ai “Lineamenti di grammatica friulana” (1952), su la coinè linguistiche furlane. Al è mancjât, purtrop ancjemò masse zovin, ai 8 di Mai dal 1966, a 64 agns. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Cul Istât e il cjalt che al scjafoie, ancje nô furlans o cirìn une polse dal lavôr e par ducj i vacancîrs, ancje dome di une zornade, la mete preferide e reste il mâr. Cuant che però si fevele di Friûl, al è une vore dificil che come prin riferiment si imagjini il mâr. Ma invezit la nestre Patrie e à ancje il mâr, e la splaze dai furlans e je Grau.
Des planuris fin su tes monts, se o domandais a un furlan, us contarà che si vise che fin di piçul lâ al mâr al voleve di lâ a Grau.
La storie de isule e je simpri stade leade cul Friûl, in prin cul patriarcjât e jere colegade a Aquilee e duncje ancje a Çarvignan. Daspò, cu lis bonifichis e la creazion di une viabilitât gnove, la isule si è leade ancje cun Monfalcon.
La isule, ancje se ridusude a un puart pai pescjadôrs, e conserve il so aspiet magnific: dentri des muris e ufrîs al visitadôr la citât viere, cu la sô struture di “castrum” e i tesaurs di architeture paleocristiane tant che la glesie di Sante Eufemie, il Batisteri e Sante Marie des Graciis.
Grau, fin prin che a rivassin i todescs in vacance, e je simpri stade plene di furlans tant che si sint a fevelâ par furlan plui a Grau che no a Udin.
I furlans, soredut anzians, che in prin a frecuentavin la isule in maniere saltuarie, fin che a àn tacat a comprâ cjase su la rive, a son simpri di plui. Dut chest sucès al è stât pussibil ancje in gracie de stazion termâl, de elioterapie e de talassoterapie, che a àn rindût la isule famose par dute la Europe.
Par cui che si intint di storie e lenghe, nol è di dismenteâ che Biagio Marin (1891-1985), un dai poetis plui alts in dut il Nûfcent leterari talian nassût a Grau, al jere iscrit ae Societât Filologjiche Furlane e subit dopo de Seconde Vuere Mondiâl al veve aderît al Moviment autonomist furlan dal nestri Pieri Pauli Pasolini.
Intal graisan, il lengaç de isule, il non di Grau al sune “gravo” che al rive dal latin bas e al vûl dî puart, ancorament.
Duncje Grau, al restarà simpri il puart dal Friûl e ancorament dai furlans. ❚
Moira Pezzetta
Ducj al mâr ta la splaze dal Friûl: Grau............
Cul Istât e il cjalt che al scjafoie, ancje nô furlans o cirìn une polse dal lavôr e par ducj i vacancîrs, ancje dome di une zornade, la mete preferide e reste il mâr. Cuant che però si fevele di Friûl, al è une vore dificil che come prin riferiment si imagjini il mâr. Ma invezit la nestre Patrie e à ancje il mâr, e la splaze dai furlans e je Grau.


text:
«Saghe», dal todesc, al volarès dî: racont, leiende. O pensín che tantis leiendis dal Friûl, studiadis a font, a puedin pandinus alc sul passât de nestre çocje che tes leiendis tramandadis di nono in nevôt e ten cont alc di etis lontanis e di gjernaziis tant diferentis che, cul lâ dal timp, a àn dât dongje chest spetacul di miscliç ch’al é il popul furlan.
***
Il Friûl al è nassût cussì.
Cheste leiende us e conti chel istès, ancje se no sai s’e je vere come chês altris, stant che dome pôcs a sigurin di vê vût stât a viodi cui lor vôi.
Sicheduncje, cuant che il Signôr al creà chest mont, dopo di vê sfladassât par sîs dîs, si cjatà avonde content di ce ch’al veve metût in stât. Al stave par lâ a polsâ come che i spiete a ogni bon cristian dopo de vore, cuant che si nacuargé che te sô farie al jere restât un tic di matereâl. No migo grandis robis, ma peró un sclip di dut: bocons plui o mancul grancj, e di ogni sorte. No ’nd jere tant di meti adun un altri continent, ma nancje une cagnere di strassâ, cussì l’Eterni Pari al jere su lis spinis par vie che i displaseve di lassâ pastanade la vore.
Di bot, i vegnì sù la pensade juste!
Al cjapà un par un chei bocons, ju parà dongje, ju disponè cun ande ognidun al so puest, e, prove che ti prove, al rivà adore di cumbinâ sù, parie, une gnove tiere.
Al é cussì – a vuelin dî, simpri chei che a jerin a viodi – ch’al é nassût il nestri Friûl: une Patrie no tant grande e nancje masse piçule, ma ce ch’al baste par ch’al vivi dentri, cence pierdisi, il nestri popul furlan; un sît che nol à dut, ma ben un tic di dut: lis monts a spice des Dolomitis, chês tarondadis e boscosis de Cjargne e il Cjars discrodeât, po la plane dute verde, po i flums imburîts e salvadis cul gravâr largjonon a uso il Tiliment, o come chei strents e plens di aghe cuiete come la Livence. E lis ruvîs spaventosis de Celine, e lis clevis vonguladis dai cuei de Miezane. E là jú dapît lis lagunis cui cjasons, lis barcjis, i pes, il mâr, i cocâi e l’ôr dal cîl che si piert…
Chest al é il Friûl, fantats; e come la tiere, cussí al è il stamp de sô int; ch’e jê buine di girâ il globo tor ator, ma e reste peade d’anime al so blecut di mont là che prin o dopo e torne e si cjate di Diu; vivarose e cjalde come chei di venti jù, epûr serie e di caratar come chei di chenti sú; libare e dure di lassâsi pleâ e meti in rie, epûr ordenade drentivie, te sô fonde, cence che nissun le sfuarci…
Come se Chel là sú i ves metût, cence pratesis, ma ancje cence dismenteâ nuie, un sclip di chei dons ch’al à spartîts, sorte par sorte tra chês altris gjernaziis.
Parcè che il Friûl al é propit un struc dal univiers.
✒ pre ‘Sef Cjargnel
SAGHE FURLANE – 1. Il Friûl al è nassût cussì............
«Saghe», dal todesc, al volarès dî: racont, leiende. O pensín che tantis leiendis dal Friûl, studiadis a font, a puedin pandinus alc sul passât de nestre çocje che tes leiendis tramandadis di nono in nevôt e ten cont alc di etis lontanis e di gjernaziis tant diferentis che, cul lâ dal timp, a àn dât dongje chest spetacul di miscliç ch’al é il popul furlan.


text:
Stirie
La Stirie o (il) Staiar (slov. Štajerska) e je un dai stâts federâts (tod. Bundesländer) austriacs. E je logade tal Sud dal paîs e e confine a Jevât cun il Burgenland, a Nord cun la Alte Austrie e la Basse Austrie, a Bonât cun la Carintie e il Salisburghês, a Sud cun la Slovenie.
La capitâl e je Graz (slov. Gradec - 289.000 ab. ce.); altris centris impuartants a son Bruck an der Mur, Judenburg, Knittelfeld, Leoben e Voitsberg. Rilevante e je la esistence sul teritori di une minorance lenghistiche slovene, scognossude dal stât austriac insiemit ad altris.
GjeografieModifiche
Seconde par grandece tra i stâts federâi da la Austrie, la Stirie e si divît in plui regjons.
A Nord e si cjate la Alte Stirie (tod. Obersteiermark), che e va dal confin setentrionâl dal stât federâl a la cjadene montagnose Steirischen Randgebirge, a Sud da la val di confluence tra il flum Mur e il flum Mürz.
La Stirie Orientâl (tod. Oststeiermark) e je logade a Jevât dal flum Mur e sot il Wechsel e lis Alps Fischbacher. La Stirie Meridionâl (tod. Südsteiermark - che no va confondude cu la Stirie Inferiôr, tod. Untersteiermark, che in dì di vuê fâs part da la Slovenie) e consist inte aree ator lis citâts di Leibnitz, Radkersburg e Deutschlandsberg. A Bonât dal flum Mur infin, e je logade la Stirie Ocidentâl (tod. Weststeiermark).
Dispès la Stirie e ven clamade „Grüne Mark“ (voltât: la Marche verde; al riclame il non todesc Steiermark), parcè che cirche il 61% dal so teritori al è cuviert di boscs. La mont plui alte da la Stirie e je la Hoher Dachstein (2995 m).
StorieModifiche
- 1180 – La Stirie e devente ducât.
- 1186 – Cul Pat di Georgenberg (che al jentre in vigôr tal 1192), i duchis di Austrie (i Babenbergers prime e i Asburcs plui indenant) a deventin ancje duchis da la Stirie.
- 1254 (Pâs di Ofen) o 1261 (Pâs di Viene) – Il re Ottokar II di Ongjarie al divît la regjon dal Traungau da la Stirie e le torne a creâ come “Principât sore il flum Enns” (tod. Fürstenthum ob der Enns), in dì di vuê ta la Alte Austrie. Ancje la contee di Pitten e ven distacade e anetude al ducât d'Austrie (odierne Basse Austrie.
- Cule sudivision ereditarie asburgjiche al devente la part principâl dale Austrie Interne (cun residence a Graz).
- Daspò la Prime vuere mondiâl, la part meridionâl da la Stirie (plui tart clamade Stirie Inferiore) e ven anetude a la Jugoslavie; cumò e fâs part da la Slovenie.
- 1938 – Cu la anession da la Austrie da part da la Gjermanie naziste, la zone di Aussee e ven assegnade a la Alte Austrie (che tal sisteme nazist e corispuindeve al distret dal Oberdonau - voltât Alt Danubi)
- Daspò la fin da la Seconde vuere mondiâl, a tornin a aneti la zone di Aussee a la Stirie.
MinorancisModifiche
La minorance slovene da la Stirie e je stade scognossude come minorance autoctone tal 2004 (come al proviodeve il Staatsvertrag dal 1955).
Secont il censiment dal 2001 a son 4.250 stirians slovens.
EconomieModifiche
Tal 2004, cuntun valôr di 3,8%, la Stirie e je rivade al plui alt nivel di cressite economiche tra i stâts federâts de Austrie; tal rivâ a chest risultât, significatîf al è stât il contribût dal aglomerât urban di Graz. Impuartant al è ancje il turisim, soredut pa la Alte Stirie e pa la zone termâl ta la Stirie Orientâl. A confront cul prodot interni sporc da la Union Europeane in forme di podê di acuist, la Stirie e rive a un indiç di 102.8 (EU-25:100) (2003) [1].
Organizazion aministrativeModifiche
Dal pont di viste aministratîf e je dividude intune citât statutarie (tod. Statutarstadt) – che e je Graz (Targhe: G) – e 12 distrets (tod. Bezirke). Di seguit la liste dai distrets cu lis rispetivis targhis.
Par motîfs di estension (di bessôl al è plui grant dal Vorarlberg), il distret di Liezen al è dividût ancjemò in Politische Expositur di Gröbming.
Situazion politicheModifiche
Dal 2019 il governadôr (tod. Landeshauptmann) da la Stirie al è Hermann Schützenhöfer, dal ÖVP).
CuriositâtsModifiche
Da la Stirie a vegnin un premi nobel par la leterature – Elfriede Jelinek – e l'ex governadôr da la Californie, plui che altri innomenât come atôr – Arnold Schwarzenegger.


text:
Val d'Aoste
La Val d'Aoste e je une regjon autonome a statût speciâl de Italie dal Nord, la plui piçule regjon de Italie. E confine a Nord cu la Svuizare, a soreli jevât e a Sud cul Piemont e a soreli bonât cu la France. Il cjâf lûc al è Aoste.
TeritoriModifiche
Il teritori de regjon al è adimplen montagnôs: la mont plui alte e je la Mont Blanc, logade al confin cu la France, che cui sôs 4.810 metris e je la piche plui alte de Europe.
Dilunc dal cors de Dora Baltea a si cjatin scuasit ducj i centris abitâts de regjon.
StorieModifiche
EconomieModifiche
Il disvilup de economie al è une vore blocât da la conformazion dal teritori: par chest lis produzions plui impuartantis a son chês agriculis (miluçs, piruçs, patatis, etc.); l'arlevament di bovins al permet la produzion di lat e putrops gjenars di formadi.
Il turisim al è une des fonts di ricjece plui fuarts: tiermits di turisim invernâl e estîf a son Courmayeur, Breuil-Cervinie, Gressoney e Cogne.
TraspuartsModifiche
La rêt stradâl de regjon no je tant svilupade par vie dal teritori montagnôs, purpûr la autostrade A5 e coleghe la citât di Aoste con Ivrea, Torin e il rest de Italie; i colegaments cu la France e la Svuizare a son garantîts par mieç dal trafôr dal Mont Blanc e dal trafôr dal Gran Sant Bernart.
Lis feroviis a son a nivel periferic, e a permetin i colegaments dal cjâf lûc di regjon dome cu la rêt taliane (Ferovie Aoste-Chivasso). E esist ancje une linie che coleghe Aoste cun Pré-Saint-Didier, la valade che e torne sù par la valade de Dora Riparia.
PoliticheModifiche
La regjon de Val d'Aoste e je une regjon autonome dal 1945 e a statût speciâl dal 1948. Inte regjon no esist une sudivision in provinciis: in chest mût lis competencis che in altris regjons a son des provinciis a vegnin funzionadis da la zonte regjonâl.
Zonte regjonâlModifiche
- Augusto Rollandin - president
- Giuseppe Isabellon - assessôr ae agricolture e risorsis naturâls
- Ennio Pastoret - assessôr aes ativitâts produtivis e risorsis dal lavôr
- Claudio Lavoyer - assessôr al belanci, financis e programazion
- Laurent Viérin - assessôr ae istruzion e culture
- Albert Lanièce - assessôr ae sanitât e politichis sociâls
- Marco Viérin - assessôr al teritori, ambient e operis publichis
- Aurelio Marguerettaz - assessôr al turisim, sport, comerci e traspuarts
Viôt ancjeModifiche
LeamsModifiche
- (talian) (francês) Sît ufiziâl de regjon


text:
Une serade che no si pues dismenteâ, che e restarà te storie de nestre cjare Ostarie! Jo, la Sartore, o eri nossere a Codroip ae premiazion dal premi leterari San Simon, e mi eri sentade te prime rie di cjadreis par fâ lis fotos, cuant che o viôt rivâ prin la nestre Coghe Serene cul piçul Agnul, subit dopo il nestri amì e contecurtâr Gianluca Franco (che al veve vinçût l’an passât).
E stave cuasi par tacâ la cerimonie cuant che e rivin di gran cariere l’Ostîr, il Famei e la Massarie e si sentin juste daûr di me… ma cemût mai erino ducj lì? Jo fasevi lis fotos e no vevi propit idee di ce che al stave par sucedi…
Dopo i discors des autoritâts al è stât let il verbâl de jurie pe sezion dai curtmetraçs, che dopo di vê viodût lis dôs oparis rivadis, e à decidût di no assegnâ il premi e di segnalâ il curtmetraç Doman di Elia Adami.
Subit dopo al cjape la peraule Walter Tomada, president de jurie pe sezion di narative, par anunziâ il vincidôr de plui biele racuelte di contis, che e je intitulade Bisest.
Lavôr articolât e ben studiât, che cui siei contignûts, tal timp istès atuâi e distopics, al scjasse il letôr. La lenghe e je la plui part colocuiâl, ma mai evasive, e il lessic al è avonde svareât. La competence di grafie e je sigure. Pecjât par cualchi piçul fal, massime morfosintatic, che dutcâs si perdone a colp stant la cure narative di une opare che e pant une vision dramatiche di un mont dominât di une fuarce salvadie. Come che al note ae fin il stès autôr, cheste racuelte di contis e devente ae fin un romanç implacabil su la nestre coletivitât di vuê e di doman. La sielte coragjose di evocâ la derive de societât moderne cuntun furlan vivarôs e potent e cree l’efiet di incrosâ temis fondamentai come identitât locâl e malstâ globâl, fasint viodi che justizie e paritât a son plui siums che obietîfs, e che la comunicazion massmediâl e i “social” a son dispès imprescj che no coventin ae comunicazion ma ae persuasion. E no a fin di ben… Un voli trist e dispietât sul nestri avignì. Un avignì che cui che al lei al sperarà di no viodi sucedi mai.
E jo pensavi “Ma cui puedial vê scrite une opare cussì… mi ven in ment une persone sole: nol sarae par câs chel gjenio di un Ostîr?”
Viertis lis bustis cui titui da lis voris, al risulte che la opare vincidore e je stade scrite di Raffaele Serafini.
Fantastic! Vincidôr pe tierce volte dal San Simon! Brâf Ostîr! E pensait che fin cumò dome altris doi scritôrs e an vinçût tre voltis il premi! Ma lis sorpresis no jerin finidis…
La jurie e riten ancje ae unanimitât di segnalâ la opare Une altre vie di Francesco Tami.
Il Famei de Ostarie! Contecurte chest an e à propit sbancjât il San Simon! Cu l’Ostîr tes fotos no sono bielissims? Ce serade, ce serade! E stant che jo soi propit curiose o speri che fra un brindis e chel altri l’autôr al cjati cualchi minût par contânus alc di plui su la opare vincidore Bisest.


text:
Se un popul nol sa dontri che al ven, nol pues savê dulà che al va. I mancjin lis coordenadis par une navigazion sigure e furtunade. Di chi la impuartance fondamentâl de memorie. Un popul al scuen cjalâ al so passât, il plui pussibil indaûr. Ma se un popul al pense o al vîf dome di passât, di memorie, magari di memorie nostalgjiche, nol va indenant instès. Parcè che la memorie e à un sens e un valôr dome se ti jude a cjalâ indenant, a prospietâ, a progjetâ, a preparâ un avignî.
Lis celebrazions dai moments fondamentâi de storie di un popul a son une vore impuartantis. Di fat ducj i popui a àn lis lôr fiestis. E cuant che tu vuelis cjastiâ un popul, ti i gjavis la memorie dai siei moments, dai siei monuments, de sô identitât, de sô unicitât. Se no fevelin di te, a un cert pont ti ven ancje a ti il scrupul di no esisti. Dal moment che si scuen esisti, tu vivis in funzion di un altri e tu vivis altris memoriis.
Al è il câs dal Friûl, che nol ven ricuardât in niò. La sô storie e ven contade, studiade, lete dome in funzion di chê taliane. Cussì i furlans a son rivâts, o ju àn fats rivâ, a dôs conclusions amaris e periculosis: di no esisti, di esisti dome come talians. […]
I furlans, che no san di jessi furlans, a fasin i talians. E par jessi plui crodûts, a fasin i talianissims. Cussì, biel che tal centri de republiche taliane a mangjin e a bevin e si sbombin di patrie e di dut, i furlans, ai cunfins dal imperi, adiriture a piturin i pâi de lûs cul tricolôr, come a Paluce, e se ur ven dade une cagnere di medaie dopo otante agns di disastris, si metin a vaî come scoreâts.
Al è duncje impuartant celebrâ la nestre fieste nazionâl, a ricuart dai 3 di Avrîl dal 1077 e dal diplome ducâl dât dal imperadôr gjermanic Rico IV al patriarcje di Aquilee Sigjeart, par dî che o esistìn, che o vin un non e une muse, une storie e une tradizion, un puest inte grande famee dai popui no mancul mertât e dignitôs di altris. Se o esistìn, o vin ancje cualchi dirit. Dirit a un puest, dirit a un rispiet, dirit a un avignî. No un puest o un rispiet o un avignî cualunche, ma il nestri puest, il rispiet de nestre identitât e peculiaritât, il nestri avignî come popul fra i popui, in armonie e colegance cun altris popui, ma no in sotanance o servitût. A chest pont la memorie e devente profezie, progjetazion di une autonomie pai timps di vuê e pai agns avignî.
[…] Une autonomie che e tegni cont dal nestri contest storic e gjeografic e economic e culturâl european. No nus interesse un sflic di libertât tal telâr centralistic des regjons talianis. O volìn, o vin dirit, o vin di rivâ a imbastî rapuarts vitâi, regolârs, normâi, direts cu lis realtâts politichis che a vivin tacadis di nô, usance la Slovenie e la Carintie, par slargjâsi a chel bacin miteleuropean e orientâl che al è il nestri polmon, la nestre aghe e il nestri aiar. Parcè che nô o vignìn di li e o vin tiessude la nestre storie plui biele propit li. Tant dal pont di viste gleseastic che civîl. Come un grant cercli plurietnic e pluriculturâl che al veve in Aquilee la sô risultive, il so centri, il so paradigme.
Dut chest al domande un grant sfuarç, une grande convinzion e determinazion, une conversion radicâl. Cun fadie, coragjo, fede, sgrimie.
[…] E sarà dure ma chest nol à di deventâ un alibi al nestri impegn concret e coerent sul grant breâr de storie.
PRE ANTONI BELINE
La Patrie dal Friûl n. 3 avrîl dal 1998
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Al capite che cualchi temporâl fûr stagjon al sclopi ancje tal cûr de gnot, cuntun repeton che al scjasse e al svee sù dut, al rugne, judât da lis sborfadis dal aiar che no i pâr vere di fâ il sticeboris. Cun chei crepetons i da il bon acet ae Vierte, che par vie di chest, inpen dal soreli si presente cuntune muse di un cîl innulât.
Ancje chê dì, tor matine, dut si jere bonât, ancje se l’ort e il prât a jerin plens di fueis: a àn cjapât propit une buine spacolade.
Il soreli, jevant, al jude l’umiditât a tirâ sù l’arc di Sant Marc e, come il lôr solit, i sbilfs a van a sgliciâ di sore di chê maravee picjade par aiar e di adalt si necuarzin che tal mieç dal prât al è distirât un passarin.
Mi clamin dal moment e rivant dongje o viôt cheste puare creature cui voi disledrosâts e lis alutis viertis, al somee ch’al sedi stât metût in crôs. Lu metìn subit ta un pôc di bombâs in mût ch’al podi scjâldasi, ma al fâs fadie a tornâ di ca. A fuarce di dâi al scomence a tirâ flât, a vierzi i voi e a piulâ e tra un cip cip e une cjantadute nus conte la sô storie.
Za fa agns il mont furlan al veve scomençât a cambiâ muse, gran part de int e veve lassât il lavôr dai cjamps, altris a jerin lâts a lavorâ tal forest. Si dismenteavin cussi des tradizions, des usancis, dai spirts de aghe, dal fûc e di dut chel che ju veve compagnâts te vite fin ta chel moment e, ancje di lui. Dome chei che a jerin partîts lontan a platavin tal cûr ce che a vevin vivût come une robe preziose. Te socjetât di chê volte lui al veve un puest une vore impuartant e delicât: chel di puartâ i regâi ai fruts la vee di Nadâl! No jere robe di pôc, ancje se i regâi no jerin come chei di cumò, lui al passave la vee de Sante fieste e, par ogni barcon ch’al vignive lassât in cop, ta lis scarputis, al poiave un pocjis di nolis, cualchi mandarin, un zugatulut. Po si taponave e al spietave ch’al vignìs lusôr, par cucâ il gjoldi dai piçui ch’a cjatavin chel ben di Diu. Chel lu ripaiave de fadie fate; di fruts a chel timp a’nd jere tancj e gran part de gnot e lave in chê maniere.
Dopo dut al jere cambiât. Tal so puest, cence dî ne siet ne vot, a vevin fat rivâ un sior di lontan, dut vistût di ros cuntune barbe lungje e blancje, un barel cence ruedis peât intor a cuatri nemâi mai viodûts prime, che no si rivave a capî come ch’a podessin strissinâ indenant une robe dal gjenar, cjamade di regâi cuvierts di cjartis lusintis e ducj a restarin incantesemâts di chel fat.
Lu veve cjapât une disperazion mostre e al jere scjampât vie lontan di chel mont che nol jere plui chel di prime, ch’al lave indenant cun tun sisteme che cuasi al jere cence une glagn di aiar e che nencje ai fruts no i dave il mût di jessi fruts!
Il lancûr però lu cjapave dispès e par solit al tornave chenti ogni an, te stagion de Vierte, a cjatâ lis aganis, par viodilis a gjoldi dal nulôr des agacis, un arbul ch’al somee malmostôs ma ch’al cree chei raps che insieme a lis fueis a parin ricams te floridure. Lôr, svolant, a scjassin dai cjavei dutis lis semençutis plui debilis e delicadis tignudis in cjalt dilunc l’Unvier in mût ch’a no si dismetin, par podê continuâ a insiorâ ducj i prâts e i fossâi in mut che ancje la semençute plui debile a torni a vivi. Po, passant devant dal nestri curtîl al veve viodût tancj uceluts e besteutis di ogni sorte e al veve decidût di fermâsi. I vevin fat ducj un bon acet e in spiete di fâ sù un nît gnûf si jere logât ta un vecjo, ma il temporâl lu veve butât jù.
Cumò lu vin sistemât sot une loze, là che une sisile e veve fat la sô cjasute, ma no jere plui tornade, la uniche robe che i da un pôc fastidi e je chê ,che par cjantâ al scugne saltâ fûr di lì. Ma disore di un arbul come ch’al brame lui al è cuasi finît chel nît che ducj i uceluts a fasin sù par lui.
Ma no je finide chi la robe, une dì fevelant dal plui e dal mancul, cualchidun al à fate une osservazion, ven a stâi che chel siorut vistût di ros che si presente dome a Nadâl cui regâi isal sigûr di savê se pardabon ducj a meretin cun justizie chel che lui al puarte? Ce saial lui che al è a stâ lontan in ce mût che un si compuarte dilunc da l’an? Cjapant ande su chist fat o vin pensât di mandâi une letere spiegant la robe e lui nus à rispuindût di capot, che, sì, al è d’acuardi, ma par vie de distance di miôr di cussì lui nol pues fâ e se i disgherdeìn la robe i fasìn un grant plasê. – Di sigûr – i vin rispindût!
Zâ sielt cui che i darà une man!
Chel che cumò al ten di voli dut, judant ta chest compit il sior vistût di ros al è… L’UCELUT FURLAN e stait in vuaite tal mût chi puartais indenant il vivi di ogni dì, che lui al smicje dut e ducj!
di Marisa Gregoris
#1046


text:
#16 – Novelle Cuisine
Pe lenghe:
Disfrizi tal vueli EVO menât a 173° Celsius une brugnoise di mieze cevole, 1 carote e 1 cueste di selino. Tirâ fûr dal frigo la lenghe di bo che e à marinât 22 oris e mieze tal brût fat cun: 2 tais di blanc, 1 tai di aghe, 16 grans di pevar, 13 brucjis di garoful, 2 fueis di orâr e 1 sedon di mîl di lavande. Scaltrî la lenghe 37 seconts par bande, distudâ il fûc e butâ di sclop te fersorie 22 cubets di glaç fats cun mieze aghe e mieç asêt di miso e taponâ cuntun peçot di lane di Yak muart di spac. Gjavâ la lenghe de fersorie, metile intun sacut di plastiche cun pomulis di goji, vueli di Teôr e ûfs di slacai veronês; tirâ jù par 2 dîs a -32° Celsius. A chel pont si sarà fate une crostute che si à di rompi cuntun colp sec e, te crevadure, di punturâ cun 20-25 grams di senape di Dijon à l’ancienne. Meti tal for e cuei a 183° Celsius par 47 minûts.
Pe sbrume:
Montâ la blave a nêf, zontâ un gucjarin di destrosi e cuei 12 oris a bagnomaria a 34° Celsius.
Pe riduzion:
Striçâ 8 chilos di cerniculis, filtrâ cuntun un peçot di lin dal Nîl, messedâ a frêt cun 13 grams di glucosi in polvar, 12 grams di acit citric e 1 decilitri di sanc di piore pasteurizât.
Par meti tal plat:
Distirâ la riduzion tal plat, plaçâ disore la lenghe interie e guarnî cu la sbrume.
Eh… no je stade semplice. La ultime ricete di Cracco pe “Lingua di bue all’aria di mais con riduzione di pecora madre al salto temporale” mi à metût in grande dificoltât. Ma cumò e je ca, devant di me, ta un biel plat cjalt, pronte par fâsi cerçâ. Un cuc al orloi che Cracco al consee di mangjâle in 23 minûts nets e di no sgarâ.
Chel cogo alì al è un masse precîs, ce sucedaraial mai se un i met 25 minûts come che i ai metût jo…
tìnnn >>> ssSSHCUAC!!!
Ma dulà soio?! Ce odoron di ledan di vacje! Mi sint come dentri di un cuarp diviers. Ma ce sucedial?! O diu no!!!
– Alore Toni tropis vacjis vino di copâ vuê?
– Chê ca e je la ultime, capo.
– Eh, e devi vê capît che e je rivade la sô ore, si è fintremai muardude la lenghe!
di***
#1***


text:
Azions
Lis azions puartadis indevant de rêt La Lavagne Plurilengâl
a son:
1. Promozion de educazion plurilengâlLa Lavagne Plurilengâl e propon e e promôf events su la educazion plurilengâl, la diviersitât linguistiche, lis minorancis linguistichis, i dirits linguistics.
2. Program CLIL in lenghe furlaneLa Lavagne Plurilengâl e ufrìs un program di formazion e assistence pai docents su la metodologjie CLIL aplicade ae realizazion di modui CLIL in lenghe furlane.
3. Produzion di materiâi didaticsLa Lavagne Plurilengâl e coordine la produzion e la publicazion di materiâi didatics su la educazion plurilengâl, lis minorancis linguistichis, i dirits linguistics e pal CLIL in lenghe furlane.
4. Laboratoris didatics in lenghe furlaneLa Lavagne Plurilengâl e ufrìs une serie di laboratoris didatics cun esperts esternis che a puedin jessi doprâts dai docents dai istitûts intant de lôr ativitât curicolâr.
Acuardi di rêt in vore


text:
Joibe Sante
La Joibe Sante e je la zornade de setemane sante che a ricuarde la ultime cene di Gjesù Crist cui apuestui.
Si fasin dôs celebrazions, la matine tes catedrâls, il vescul cun ducj i plevans e i diacuns al consacre i vuelins sants ca si dopraran par i batisims, par vescolâ, pes consacrazions e pes unzions dai malâts. La sere tes parochiis si celebre la messe de Cene dal Signôr in cui si fâs la cerimonie dal lavaç dai pîts in memorie di chel cal veve fât Gjesù ai soi apuestui.
La messe a finìs cun la procession fin tal altâr dulà che a vignarà mitude la eucarestie pe adorazion. Finide la messe lis cjampanis a staran cidinis fin a Pasche.


text:
#01 – La muse E jere tremende chê muse. Une muse di piere parsore di une cjase liberty dirocade intune crosere. E rideve. A disevin che e jere une cjase maladete. Cristine e veve pôre di lâ a zuiâ li tra grabatui e baraçs e, ancje deventade fantate, no olsave mai, cuant che e passave par li, cjalâ chê muse. [...]
Tag: Tapioca City
#3 – La scomesse Te ostarie Uchin, Ustin e Perin a vevin fat une scomesse su la bestie che scuasi ogni sere e jentrave tal pulinâr di Luche e si puartave vie une grasse gjaline. “Par me al è un martar” dissal Uchin. “Par me e je la bilite” e fo la idee di Ustin. “No, e je dome la [...]
#02 – “A VIOLIS PAI PRÂZ” Jacume! Daspò doi agns e torne la fieste in paîs. E jere ore! O provavi nostalgjie dal motoraduno, ancje se si sintive chel casin pardut, de marcelungje clamade “A violis pai prâz”, des gjostris, de luianie cu la polente tai bancuts e de gare ciclistiche. “State in banda dello svolto, che passano i corridori!” [...]
#07 – The return of the giant Hogweed La frutine e seguìs la none pai cjamps a tirâ sù lidrichessis par sostentâ i cuninuts. O sin in Vierte e ator al è plen di rosutis. Veju li i “Voi de Madone”, di un biel blu e i pestelacs e lis margaritis. La none e insegne a la frutine ducj i [...]
#3 – Ai confins de realtât Intune sere di Fevrâr di cuatri agns fa o tornavi in automobil de citât al gno paîs. Dongje de ostarie di Pauli o ai cjapât un biel spac. Inte penombre dongje de pese publiche dal vecjo negozi di coloniâi al jere un vistût di blanc cun maglis neris. O ai realizât che o jerin [...]


text:
vot di març zornade des feminis
8 di Març:
zornade internazionâl dai dirits des feminis
par ricuardâ
lis concuistis sociâls, economichis e politichis
ma ancje lis discriminazions e lis violencis
cuintri lis feminis
Il contribût des feminis ae incressite complessive de societât al è stât regjistrât in ogni cjamp dal savê e des ativitâts.
La fieste dai 8 di Març e à incressût la sô impuartance soredut dal 1975 in ca, di cuant che lis Nazions Unidis a àn dichiarât an internazionâl des feminis ea àn vût impegnât i stâts membris par rivâ ae paritât dai dirits jenfri i doi gjenars .
In Friûl, tiere di emigrazion, par gjenerazions lis feminis a àn vût il dovê di lavorâ, tirâ sù e inscuelâ la fiolance parie cul mandâ indenant la famee cence il jutori dai oms. I lôr sacrificis a àn fat in maniere di mantignî la economie, la culture, la lenghe, la identitât e la vite dai nestris paîs.
Cun di fat, pes feminis, si fevele tant di rispiet e di avualiance, ma cuant che si passe ai fats la situazion e mude. E nol covente lâ indaûr te storie o in paîs lontans par viodilu. Denant di une façade fate di dirits compagns par dutis e par ducj, masse voltis si plate la discriminazion.
Par chest fevelâ di dirits al à ancjemò sens ancje pai dirits des feminis come che si fâs vuê ai 8 di Març. Cu la cussience, però, che i dirits a valin simpri e no dome une dì par an e che, nol baste fevelâ di lôr, mi si à ancje di metiju in vore.


text:
Lu san ducj: il miôr amì dal om al è il cjan.
Une bestie fedêl, che no si lamente mai, che si contente di pôc e che e je simpri legre distès. Un cence morbins, plen di voie di lavorâ, pront a protezi la sô cjase e la sô famee a ducj i coscj. In pocjis peraulis: un furlan cu la code.
Duncje, se il miôr amì dal om al è il cjan, e se il furlan al è un om, e se jo no mi ricuardi mâl cemût che a funzionin i silogjisims, il miôr amì dal om furlan al è il cjan, no? Cemût podaressie no jessi cussì, cuant che il cjan al somee cussì tant al furlan?
E invezit no, il miôr amì dal om furlan al è un altri. Un che al fâs tant pe famee, ma intun altri mût. Bon come un cjan, ma no di caratar. Al è lui: il purcit.
Il furlan al vûl cussì ben al purcit che i à ancje dedicât un sant: “Sant Andree, il purcit su la bree”.
E che il furlan lu preferissi al cjan al è clâr: baste cjalâ i proverbis che a son vignûts fûr de culture popolâr. Dal cjan si dîs che nancje lui al mene la code dibant (in sumis: al sarà ancje bon, ma miôr no fidâsi dal dut). Dal purcit, invezit, no si bute vie nuie. E il vêr furlan al sta mâl cuant che à di butâ vie alc: al cîr fin tal ultin di mateâ par riciclâ, comedâ, doprâ in cualchi altri mût. E ve li che al rive il purcit: dut di doprâ, baste fâ un pocje di fadie par lavorâlu. Sì: il purcit lu fâs sparagnâ e lavorâ tal stes timp: puedie esisti forsit une cualitât che il furlan al presee di plui?
In sumis: nol sarà un grant lavoradôr, nol sarà tant di compagnie (ma il furlan al sta ben ancje di bessôl), nol sarà bon di fâ la vuardie, ma intant il purcit al à fat pal Friûl une vore di plui di chel che al à fat il cjan. Al è merit so se Sant Denêl e Sauris a son famôs in Italie e ancje fûr.
E al è merit so ancje se a son nassûts doi plats che a son deventâts il simbul de nestre tiere: broade e muset e salam cul asêt.
Ce aial fat il cjan, invezit, pe gastronomie furlane? No mi risulte che al vedi inventât il frico.
No son dubis: il purcit al merete dute la nestre stime e la nestre amicizie, e ancje la nestre ricognossince di popul furlan.
Anzit: ce disaressiso di metilu parsore la nestre bandiere tal puest da la acuile?
Bete di Spere
AI 32 DI MAI. Definizion: cuatri çatis, une code, miôr amì dal furlanBete di Spere
Lu san ducj: il miôr amì dal om al è il cjan.


text:
Alore pensâ al guvier dal Friûl “di bessoi” aial un sens e un valôr o ise dome une utopie? La persone ideâl par sierâ la schirie di intervistis che nus àn viodûts impegnâts par dut il 2012 a tamesâ la possibilitât di une vision origjinalmentri furlane e “autonomiste” tal sens plui alt dal tiermin al è Giorgio Cavallo: un che al à tocjât la ere dai partîts talians, jentrant in consei regjonâl par 15 agns tes filis di “Democrazia Proletaria”, po al è stât dôs voltis cjâf di une des plui impuartantis realtâts ambientalistis in Regjon, “Legambiente”, e intant al à ancje cjatât il timp par jessi par dîs agns assessôr de zonte di Sergio Cecotti al Comun di Udin.
Giorgio, se Lui si sveàs une dì intun Friûl che dut un colp al è deventât indipendent, crodaressial o i somearessial dome un sium?
No sarès une sorprese. Cjalait ce che al sta capitant ator pe Europe. No soi dome jo che o viôt sfantâsi in dut il vieri continent la soliditât dai Stâts europeans che a son deventâts masse debii par resisti aes ondis de globalizazion. Di front ae constatazion che lis decision politichis e economichis veris a vegnin cjapadis inaltrò, e che i Stâts a àn za scomencât di fat a pierdi sovranitât, in tantis areis di Europe no si viôt plui la reson par tignî in pîts chestis realtâts. Nol è dome un câs: la Catalogne e je dongje a un moment di svolte, la Scozie e vûl la indipendence e il Gales e lis Flandris a son in moviment pes stessis resons.
Duncje al è un procès di disgregazion a nivel european…
I segnâi a son clârs, il dissen di Europe che 200 agns indaûr al è vignut indevant cu la definizion dai Stats nazionâi al è in crisi. Ma ocjo a no pensâ che la rispueste e vegni dome di Stâts plui piçui. Al covente cjalâ ancje a ce che al sucêt in Slovenie, une Republiche masse piçule par sostignîsi di bessole. Fin cumò le àn tignude in pîts i contribûts europeans, ma in chest moment la crisi e sta sclopant tes stradis, la int e je sfiduciade e no va a votâ e chei che a votin a gambiin lis maiorancis in bloc. L’avignî nol è tai Stâts mignon, ma tes Regjons che si metin in relazion tra di lôr e cu la Europe. No esistìn di bessôi… in dì di vuê sierâsi nol à sens.
Ma la Europe rivaraie a jessi un pont di riferiment par chestis regjons?
In chest moment no somee, come che invezit ducj a speravin, un esempli di ricostruzion democratiche di un imperi che e je buine di regalâ cualitât de vite e coesion sociâl. Ma al è il puest tal mont dulà che l’aspiet sociâl al è plui impuartant.
In chest mont globâl ce sens aial fevelâ di identitât?
La identitât e à tantis musis. Culture, lenghe, paisaç, modei di antropizazion nus fevelin su ogni teritori di une peculiaritât che e po jessi coltade o bandonade tal non di altris modei. Si fevele di solit di une Europe che e vûl globalizâ dut, e che e sburti dome viers de internazionalizazion e de delocalizazion: ma inte Agenda Teritoriâl 2020, che al è un dai documents di fonde des politichis de Union, si dîs in maniere clare che no bisugne fidâsi dal sisteme globâl de economie, ma anzit si scuen cirî di crea un marcjât locâl.
Parcè?
Parcè che si à capît che une part des ativitâts economichis e dai servizis e po judâ i sistemis teritoriâi se e ven esercitade culì, e no a miârs di chilometris di distance. I scambis a son impuartants, ma la sigurece dai sistemis e je plui decisive. Cence sierâsi o fâ barieris, si pues capî in maniere intuitive cemût che cui che al prodûs energjie di bessôl e al gjestìs in autonomie i servizis in rêt, lis politichis pe cjase e la produzion alimentâr, al è plui libar e sigûr di parâsi dai guascj des crisis globâls. La identitât e je duncje un supuart di fonde pe costruzion di un avignî ecuilibrât, ancje in economie.
In ce maniere chest podaressial aplicâsi al Friûl?
In Friûl, se si vul pardabon jessi autonims, al coventarès tornâ a cjapâsi su la grope no dome il control de fiscalitât, ma ancje chel dal credit che tai agns ’90 al è scjampât lassant dome il Credit Cooperatîf a marcâ il teritori. Ma cence beçs, al è dibant fevelâ di iniziativis e di autonomie. Dut câs, intun moment dulà che la specialitât e je in pericul, la fuarce di une idee vere di autonomie e larès scrite neri su blanc intun gnûf statût. ■
Walter Tomada
AUTONOMIE. Tornâ a pensâ la Europe intune clâf di rêts locâlsWalter Tomada
Alore pensâ al guvier dal Friûl “di bessoi” aial un sens e un valôr o ise dome une utopie? La persone ideâl par sierâ la schirie di intervistis che nus àn viodûts impegnâts par dut il 2012 a tamesâ la possibilitât di une vision origjinalmentri furlane e “autonomiste” tal sens plui alt dal tiermin al è Giorgio Cavallo: un che al à tocjât la ere dai partîts talians, jentrant in consei regjonâl par 15 agns tes filis di “Democrazia Proletaria”, po al è stât dôs voltis cjâf di une des plui impuartantis realtâts ambientalistis in Regjon, “Legambiente”, e intant al à ancje cjatât il timp par jessi par dîs agns assessôr de zonte di Sergio Cecotti al Comun di Udin.


text:
Strofe
Inte leterature e inte metriche, la strofe e je un grup di viers], di numar e di gjenar fis o variabil che a vegnin organizâts daûr di un scheme, in gjenar ritmic.
E je indicade ancje cul non di stanzie.
Par podê definî i varis gjenars di strofis al covente cjapâ in considerazion sedi la sucession des rimis che il numar dai viers.
La strofe e pues duncje jessi calcolade un sisteme ritmic che al ven fissât de cumbinazion des rimis e de struture metriche dai viers che le componin. Lis cumbinazions strofichis a puedin jessi infinidis. A son leadis a regulis fissis di decodificazion dal test poetic, ma ancje ae capacitât di inovazion e ae libertât dal poete.
I gjenars metrics che si cjatin plui dispès a son: il distic, la tercine, la cuartine, la sestine, la otave.


text:
Tarcint
Tarcint al è un comun inte Valadis de Tôr, che al dì di vuê al fâs part de provincie di Udin e al à 9.012 abitants.
Gjeografie[cambie | modifiche il codiç]
Tarcint al è logât a 230 m di altece dal mâr tes valadis de Tôr, 20 km a nord di Udin. Il paesaç de citadine al è une vore varzelât e contrastant: a nord si cjatin lis Prealps Juliis, cuasit une muraie che e siere l'orizont; a sud l'alte planure furlane; a jevât i cuei orientâi; a bonât l'anfiteatri morenic dal Tiliment, il sisteme di roncs restâts daspò de ultime glaciazion.
Storie[cambie | modifiche il codiç]
I prins documents che a fasin il non di Tarcint a son dal XII secul, ma par sigûr la citadine e à origjinis plui antichis: i studiôs difat a fevelin di popolazions paleolitichis che daspò di chês a son vignûts altris insediamnents preistorics, po celtics, e po la colonizazion dai romans. Tarcint al jere feut dai Machland, vignûts di Perg. Tal 1219 chei di Cjaurià, une famee furlane, a cjaparin il puest dai Machland, austriacs.


text:
O sin fra chei che si ustinin a cjalâ une persone e un popul inte sô integritât globâl, cirint di capînt i aspiets plui svareâts par capînt la ricjece e la peculiaritât. No si trate di une vision dal mont romantiche o spiritualistiche ma serie, la uniche che nus permet di svicinâsi cun rispiet e cun profit a chel misteri che al è la persone e il popul. Cussì ancje te ete postmoderne e posttecnologjiche, che e à viodût a colâ dutis lis categoriis classichis e a saltâ fûr catalogazions e parametris inedits e di dificile comprension e interpretazion, o ritignìn impuartant, ancje se no unic, l’aspiet religjôs di une persone e di un popul, intindint cu la peraule «religjon» dut ce che ju pee fra di lôr tal cjamp dal spirt, dut ce che ju pee fra di lôr te ricjerce di une lidrîs condividude e convivude e dut ce che ju pee fra di lôr te ricercje di un sens, di un progjet, di une sperance, di une tension, magari di une ilusion che ur permeti di lâ indenant seont une direzion. Aquilee, par nô furlans, e pai popui saltâts fûr dal so grim tal cors variegât e tormentât dai secui, e fâs part di chest percors, di cheste ricercje, di cheste ricjece condividude, di chest pont di riferiment e di orientament. E l’avôt tradizionâl dal mês di Lui, a celebrâ la memorie dai sants Ermacure e Furtunât, fondatôrs e protetôrs de glesie di Aquilee, al jentre in cheste suage. Lâ, tornâ a Aquilee no duncje par riparâsi tune nicje alienant o spiritualistiche e superstiziose di int che no sa e no si rassegne a vivi e a confrontâsi cu la secolaritât e la razionalitât e la complessitât di vuê, ma come int che e met dute la sô passion, inteligjence e cûr, par inlidrisâsi e insedâsi tal mont di vuê e cul timp di vuê.
Ma chest an o volaressin dâi al nestri pelegrinâ un percors e une intenzion particolârs, chei de preiere, intindude no tant come preiere personâl che e à nudrît la devozion e l’anime popolâr, ma come preiere liturgjiche, vadì la preiere coletive, corâl dal nestri popul. Parafrasant la detule: «Disimi cemût che tu preis, e ti disarai cui che tu sês», o ritignìn che ancje il popul furlan, come ancje il popul sclâf e todesc e talian e ducj i popui, al vedi une sô maniere peculiâr di viodi e di vivi il so rapuart cu la divinitât. No rivi a dî, come che cualchi sturnel al à volût fânus dî, che «Diu al è furlan», ma o soi convint che il Diu dai furlans al à la lôr muse e filusumie e filosofie, la lôr concretece e scletece, la lôr essenzialitât e serietât. Mi plasarès di podê dî che al è un Diu che nol cjape regâi e no si lasse comprâ e vendi e duncje un Diu e no un idul o un pipinot cence dignitât.
Tornant a la preiere de nestre glesie, i esperts e i passionâts di robis nostranis e di robis bielis in gjenerâl a san che il patrimoni aquileiês al jere di prime grandece in cont di liturgjie, di musiche, di tradizions e di finecis. E ancje se lis rapinis dal timp e chês plui dolorosis e scandalosis dai oms, comprendûts o partint propit dai oms di glesie ignorants e gjelôs, a àn dispierdût dut chest tesaur, alc al è restât te nestre memorie coletive e tal nestri subcussient. Lu prove il fat che, cjatantsi denant di un nestri aiar di glesie o di un fruçon di memorie religjose, il nestri voli inmò si inlumine e il nestri cûr inmò si incore. O sintìn che cheste e je robe nestre, al è il nestri aiar spirtuâl, la nestre aghe vitâl. Si sa ce stragjo che al è stât perpetrât tai secui, dal sflandôr de glesie subapostoliche e de ete di aur dai prins secui fint a la prime romanizazion di Carli il Grant e dal so famei e nestri conterani Paulin di Cividât, e po simpri plui, fint a la normalizazion drastiche e fanatiche dal concili di Trent o, cun plui precision, di un interprit ignorant e ridutîf o distrutîf come il patriarcje Francesc Barbar, par rivâ a la copete dai 6 di Lui dal 1751, cuant che la prepotence romane, veneziane e austriache, mascarade di finalitâts religjosis e di peraulonis che a distance di timp a san di blesteme, i àn molade la pache di gracie a un patriarcjât e a une glesie ridusude in fin di vite. Une operazion che mi à parût di dâi il non che si mertave: eutanasie.
Daûr di tante tristerie e ostinazion invelegnade, isal restât alc o no isal restât nuie? Al è restât il popul, il vêr protagonist, l’atôr e autôr principâl. Il popul furlan cu la sô lenghe e sensibilitât. E il popul furlan al à continuât a preâ miôr che al à podût, dal moment che si scuen tirâ flât. E nô i vin dade une man cirint un compromès che nus semee, pal moment, dignitôs. Acetâ il messâl roman ma voltantlu intîr e cun fedeltât inte nestre lenghe. Nol sarà, magari cussì no, il «messâl aquileiês» di splendide e patetiche memorie, ma il «messâl roman» che, a pâr cun chei altris popui dal mont, al po judânus te nestre preiere coletive. La vore, lungje e delicade, e je stade finide e metude adun tun prototip di rare finece, contornât de miôr produzion iconografiche nostrane. Une perle autentiche e rare. Lu vin presentât, compagnât cu la domande dai trê vescui des diocesis dal Friûl, a la Conference episcopâl taliane, par che lu consegni e lu racomandi a la Congregazion dal Cult divin, competente in materie. La brame e je tante e ancje la premure. Parcè che il timp nol zuie in nestri favôr e o sin za masse in ritart, ancje se nol à dipendût di nô. Si sperave che, tal 30m dal taramot, e tal rispiet dai tancj pronunciaments papâi e curiâi sul rispiet des minorancis e sul valôr des culturis minoritariis, a vessin metût un fregul di plui passion. O, dite diferent, di sensibilitât e di cussience. Parcè che no si trate di pitocâ la caritât, ma di viodisi a ricognossi un dirit sacrosant tant dal pont di viste civîl che glesiastic. Dal moment che la leç taliane e ricognòs la lenghe furlane e che il messâl al è stât dât dongje seont ducj i crismis, di sigûr plui precîs e fedêl di chel talian, no si capìs il parcè di tante indiference, di tant meninfot, di tante presuntuose e stupide prevaricazion. Domandant di preâ, ur fasìno un dispiet? Sono metûts li par servî la religjon e judâ la int, a partî dai piçui e dai puars, o par servîsi de religjon e par fâ i lôr pastuts e pastrocjs cui grancj e cui prepotents? O ventijù esistino dome i dirits dai embrions e la antipatie pai gay e no i dirits dai popui?
Denant di un mont che, ancje chi di nô, si slontane simpri di plui de glesie e che nol cjate te struture catoliche chel calôr, chê umanitât, chê disponibilitât che al va cirint, o pensìn che e sedi rivade la ore di fâ mancul pronuciaments e documents e proclamis e plui ats concrets e coerents di serietât e di umanitât. Vonde cjacaris sul dirit e sul valôr des minorancis e plui rispiet par lôr, par dutis e duncje ancje par nô. Ur al domandìn ai nestris sants protetôrs ma ancje a di chei che si ritegnin la vôs autentiche di chel Diu che si è fat om pai oms e ultin pai ultins.
PRE ANTONI BELINE
Editorâl di La Patrie dal Friûl di Lui dal 2006, n. 7
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Ducj a san che i amîs di cuant che si jere fruts a son chei che i si perdone dut, ancje un brut caratar! Zuanin dut câs al paronave cualsisei tecniche par rindisi antipatic e disgrât ma, soredut, al jere tant cragnin.
Ogni sabide la cunvigne e jere al Bacar, la ostarie in place indulà che si comentavin i fats de setemane, si intrigavisi dai fats di chei altris, si tabaiave dai muarts piturâts sul gjornâl e si coionavin i amîs. Ancje l’ostîr al faseve part dal zûc, al cognosseve i siei clients e i lôr segrets, tant di podê dâ des voltis cualchi botonade juste par gjavâ fûr une ridade.
Zuanin, precîs come un orloi, al rivave simpri aes undis e trê cuarts. Di fat i siei amîs si cjatavin a undis e mieze e cussì a varessin bielzà ordenât, tant di scugnî domandâ al compagn che al si zontave: “ce bevistu?”. In cheste maniere il zîr al jere ufiert e Zuanin a nol veve nancje di fâ fente a tirâ fûr il tacuin. Al steve ancje cetant atent di jessi l’ultin a proponi un “altri zîr”, tant che par usance, spietant che al batès almancul misdì e mieç, ore limit par i compagns di distrigâsi a lâ a gustâ a cjase. Cun cheste tecniche al rivave a sparagnâ di ufrî il zîr che, prime o dopo, i sarès tocjât paiâ e ancje a ridi vie dai amîs clamantju sotans e sometûts a lis lôr feminis che ju spietavin a cjase. Lui, vedran, ju saludave disint: “Cuant che tu jentris inte gabie, saludimi la tô femenute!”
Ogni sante sabide a finive cussì, Zuanin poiât al banc che, cun la tace in man tant che un brindis, al menave pal nâs. Guelfo, l’ostîr, al pative cheste ande ma nol cjatave le idee juste par fâle paiâ, tant di confidâsi cun la sô femine che, jessint une buine blave, e veve soflât bot e sclop une strategjie.
La sabide seguitive Zuanin al finive i agns e, tant par no riscjâ e come ducj i agns, al veve decidût di dismenteâsi biel a pueste il tacuin a cjase. Puntuâl a lis undis e cincuante, cinc minuts in plui di sigurece, al fasè la sô jentrade al bacar ma, smaraveât, nol cjatà ni i amîs ni l’ostîr. Scaturît i domandà ae femine di Guelfo che e stave netant tacis e jê, ridint sot de creste, lu indreçà inte stanziute risiervade par solit ai zûcs di cjartis. Di sigûr si trate di une fieste a sorprese par il gno complean! al pensà Zuanin. Fasint bocje di ridi al vierzè la puartute e al jentrà discjadenant un batiman di scjas, ma di bot al nasà la garbe. Cjantant “tancj auguris” a si jerin alçadis in pins dutis lis feminis dai soi amîs, cun l’ostîr Guelfo –vistût cuntune mude di camarîr di gale – che al vierzeve butiliis da la ribuele plui cjare dal marcjât. Zuanin sul moment al restà cence peraulis ma, capide le antifone al si inventà une cunvigne une vore impuartante. Zirâts sù i tacs par cjapâ la puarte, dut câs si cjatà denant de puarte la femine di Guelfo che, cun bocje ridint, i slungje la note. Pôc che i vignìs un colp a viodi il totâl ma, par no fâ une figure sclagne, al tirà fûr la scuse di vê dismenteât il tacuin. Mi displâs, i dîs le ostere, ma culì no si fâs credince a nissun. E al è cussì che Zuanin al finì a lavâ e suiâ tacis par dute la zornade, sotan e sometût ae femine…dal ostîr!
di Guido Covàs
#1***


text:
Comunitâts venetopontinis
Con cheste espression si clamin lis comunitâts dai pionîrs colonizadôrs de planure pontine, in mût particolâr lis comunitâts nassudis inte aree fonzade, intes Citâts di fondazions, subit daûr de bonifiche fassiste.
La peraule "venetopontine" e ven fûr par la predominance, in chiscj grups di colonizadôrs, di aradôrs di provenience venete, ma ancje pe iniziâl prevalence, in chistis comunitâts, de fevelade venete.
La peraule e je dispès usade, in sense plui gjenerâl, a segnâ la intere coletivitât dai colonizadôrs di provenience setentrionâl, ma ancje in sens plui particulâr a segnâ "lis singulis comunitâts", relatîf ai variis centris fondâts.
In chest ultin sens, al dì di vuê dispès si use dî "comunitât venetopontine" par indicâ lis comunitâts dai "Borcs" rurâi, dulà che e son ancjemò vîfs un grum dai caratars natîfs de comunitâts prin de migrazion: in te tradizion, in te cusine, in te fevelade, in te educazion.
Lis comunitâts venetopontinis a son nassudis (o "fondadis") di colonizadôrs massime venits, furlans, ferarês, e par un piçul toc lepins, in te aree pontine spudat; invezit te campagne romane (comun di Aprilie e comun di Pomezia) a jerin ancje colonizadôrs che vignivin de Romagn e ancje emigrâts trentins in Bosnie e Romania, fats daspò tornâ indaûr in Italie dal fassisim.
La nassince e il condurà des comunitâts cun caratars e tradizions propis, e cuntune fevelade prin venetofone, e je podude sucedi propite intes "citâts gnovis", principalmentri pe fusion des tradizions venitis, furlanis e feraresis.
I lûcs de lis comunitâts venetopontinisModifiche
- Latine
- Aprilie
- Sabaudia
- Pontinia
- Borc Faiti
- Borc Carso
- Borc Sabotino
- Borc Flora
- Borc Montello
- Borc Podgora
- Borc Bainsizza
- Borc Santa Maria
- Borc Grappa
- Borc Vodice
- Borc Hermada
- Borc Montenero


text:
NO SON PERAULIS PAR VECJOS. Lis gnovis peraulis spiegadis ai nonos
Mandi nono.
Mandi frute, cemût?
Jo ben, nono, gjavant il cjalt e il scjafoiaç.
Eh, e je vere! E pensâ che a Mai o jerin chi a cricâ, cul fûc piât! No si capìs plui nuie cul timp.
Eh, nono: al è colpe dal global warming.
Ben, frute, chel al è sigûr: se tu mangjis vuardi no tu ti judis sigûr a stâ frescje! Magari jerial ancje intune sope?
Ce?
Il vuardi! Lu âstu mangjât inte sope o fat a risot?
Ma no, nono: il global warming!
Il vuardi globâl? Chel di dut il mont? Ce jentrial cul cjalt?
Il global warming, nono, al è il riscjaldament globâl par colpe dai oms.
Cuâi oms? I cogos? Scjaldino il vuardi ducj insiemi? O stin patint il cjalt par colpe des sopis cusinadis in dut il mont?
Ma nol jentre il vuardi, nono! Warming al vûl dî “riscjaldament” par inglês.
Ah! Mi someave strani che il vuardi al fos cussì pericolôs.
A clamin global warming il mudament dal clime di dute la Tiere dal ultin secul, sù par jù.
Po ben, no tu mi disarâs che ta dut l’ultin secul al à fat cjalt? O vin a pene dite che chest Mai o cricavin di frêt!
Nol jentre, nono, al è un riscjaldament di dute la Tiere, in gjenerâl. I glaçârs a son daûr a disfâsi! E dopo, il mudament dal clime nol puarte nome cjalt, ma ancje tampiestis, fenomens atmosferics spropositâts. I sienziâts a disin che la cause o sin noaltris.
Jo e te? E ce vino fat di mâl? No varaio mighe esagjerât cul spolert? Aio disfat il glaçâr de Mont Cjanine cul fâ masse cjastinis?
No, noaltris doi, nono: noaltris oms, in gjenerâl. Il mudament dal clime al nas dal incuinament, dai gas che o butìn tal aiar, cu la industrie, cu lis machinis, cui arlevaments.
Ancje i arlevaments?
Eh, sì, nono, i arlevaments intensîfs a butin fûr un grum di gas che a son cause dal “efiet sere”. Cu lis “pucis” des vacjis!
Usti! Alore viodistu che o vevi reson e che e je colpe ancje dal vuardi? Soredut se tu lu cusinis cul ardiel e cui fasûi! ❚


text:
Vichipedie
La Vichipedie e je une enciclopedie libare, basade su Internet che e dopre il software wiki. Il contignût al è zontât di utents volontariis e il progjet al è sponsorizât de fondazion Wikimedia. E à edizions in plui di 200 lenghis di dut il mont e inclût sei argoments classics par une enciclopedie, sei elements che a son plui leâts a lunaris, sei argoments di atualitât. Il so fin al è di creâ e distribuî une enciclopedie libare in plui lenghis che si pues; il sît de Vichipedie al è un dai plui visitâts te rêt Internet, cun cirche 60 milions di contats ogni dì.
Dut il contignût de Vichipedie al è dât fûr cule licence GNU Free Documentation License (GFDL), che e lasse la pussibilitât di tornâlu a distribuî, creâ progjets derivâts e ancje doprâlu par ûs comerciâl, a pat di segnalâ i siei autôrs e garantî che il gnûf contignût al sei ancjemò disponibil sot de stsse GFDL.
La tecnologjie daûr de Vichipedie
La Vichipedie e dopre il software libar Mediawiki suntun cluster di servidôrs logâts in Floride e in trê altris puescj ator pal mont: 202 machinis in Floride, 3 dongje Parîs, 11 a Amsterdam e 23 tes instalazions coreanis di Yahoo!. MediaWiki e je la fase III dal program. Al inizi, la Vichipedie e doprave UseModWiki creât di Clifford Adams (fase I). Tai prins timps pai leams si scugnive doprâ la convenzion CamelCase; po chest probleme al è stât risolt e al è stât pussibil doprâ lis doplis parentesis. Intal Zenâr dal 2002 si è passâts a un motôr wiki in PHP suntune base di dâts MySQL; chest program, fase II, al è stât scrit apueste pe Vichipedie di Magnus Manske. Plui tart a son stâts implementâts un grum di mioraments par stâ daûr ae difusion e al ûs simpri plui grant dal progjet. Finalmentri, il software al fo tornât a scrivi di Lee Daniel Crocker. Instalade tal Lui dal 2002, cheste fase III dal program e je stade clamade MediaWiki. E je dade fûr sot de licence GNU GPL e al ven doprât di ducj i progjets de fondazion Wikimedia.
La edizion furlane
La edizion furlane di Wikipedia, clamade Vichipedie par adatâsi ae lenghe e ae grafie furlane, e je nassude ai 25 di Zenâr dal 2005 e ai 14 di Lui dal 2006 a sin rivâts a vê 1000 vôs; ai 22 di Avrîl 2007, cu la vôs Laurenzi si à rivât a cuote 2000 vôs, cuntun increment notevul. Al moment il numar di vôs inte Vichipedie al è di 3 767.


text:
Il libri di Abdie
Al è il plui curt di dute la colezion profetiche e di dut il V.T. Dal autôr no si cognòs nuie. Probabilmentri al à vivût e profetât tal VI-V sec. p.d.C., sul finî dal esili di Gjude in Babilonie.
La sô profezie e à un sôl teme: il cjastic dai fîs di Edom, che a vevin gjoldût de tragjedie plombade sui lôr fradis gjudeus tal fruç di Gjerusalem dal 587 p.d.C. e de depuartazion di dut il popul e a vevin profitât de disgracie par fâur ogni sorte di malegraciis.
La profezie si slargje par cjapâ dentri il judizi di Diu cuintri i popui paians. L’ultime peraule e je la promesse di une ristaurazion trionfâl dal popul di Diu.
Une composizion là che il spirt nazionalist, fuart, no i impedìs al autôr di celebrâ la potence e la justizie dal unic Diu, paron e judiç no dome dal so popul ma di ducj i popui e di dute la storie.
In Abdie, a diference di altris profetis, la “zornade dal Signôr” no sarà cuintri dal popul elet ma il moment de sô rivincite storiche e spirtuâl.